
2024 m. spalio 24 d. 
Šiauliai


Pritarti, kad būtų pasirašytas Šiaulių miesto savivaldybės ir uždarosios akcinės bendrovės „Lietmeta“ papildomas susitarimas prie 2021 m. gruodžio 7 d. investicijų sutarties Nr. SŽ-1484 (toliau – Investicijų sutartis).

Vadovaujantis Šiaulių miesto savivaldybės tarybos 2021 m. gruodžio 2 d. sprendimu Nr. T‑457 „Dėl pritarimo pasirašyti Šiaulių miesto savivaldybės ir uždarosios akcinės bendrovės „Lietmeta“ sutartis“, 2021 m. gruodžio 7 d. buvo pasirašyta Investicijų sutartis Nr. SŽ-1484 dėl žemės sklypo, esančio adresu: Aerouosto g. 1, Šiauliai (plotas 2,6931 ha). Dalis (1,0551 ha) išsinuomoto valstybinio žemės sklypo patikėjimo teise priklausė Šiaulių miesto savivaldybės administracijai (toliau – Savivaldybė), o kita dalis (1,6380 ha) – Nacionalinei žemės tarnybai prie Aplinkos ministerijos (toliau – NŽT), dėl šios priežasties buvo pasirašytos dvi žemės nuomos sutartys. 2021 m. gruodžio 30 d. valstybinės žemės nuomos sutartį UAB „Lietmeta“ pasirašė su NŽT (Nr. 31SŽN-477-(14.31.55.)), o 2022 m. sausio 4 d. žemės nuomos sutartis buvo pasirašyta su Savivaldybe (Nr. SŽ-10, registracija DVS „Avilys“). 
Vadovaujantis Investicijų sutarties 19 punktu ir Šiaulių miesto savivaldybės Investuotojų atrankos ir valstybinės žemės sklypų nuomos ne aukciono būdu Šiaulių pramoniniame parke vertinimo darbo grupės (toliau – Darbo grupė) protokoliniais sprendimais Nr. VAK-725 (2022-12-13, registracija DVS „Avilys“) ir Nr. VAK-304 (2023-06-16, registracija DVS „Avilys“), buvo pasirašyti papildomi susitarimai prie Investicijų sutarties. 2022 m. gruodžio 13 d. pasirašytas papildomas susitarimas Nr. SŽ-1869 (registracija DVS „Avilys“), pratęsiantis Investicijų sutarties vykdymo terminą 6 mėn. ir 2022 m. birželio 26 d. pasirašytas antras papildomas susitarimas Nr. SŽ-1166 (registracija DVS „Avilys“), pratęsiantis Investicijų sutarties vykdymą dar 6 mėn. (iš viso 12 mėn.).
2023 m. spalio 25 d. UAB „Lietmeta“ atsiuntė Savivaldybei prašymą (Nr. G-8128, registracija DVS „Avilys“) pratęsti Investicijų sutarties įgyvendinimo terminus. 2024 m. sausio 10 d., pritarus Šiaulių miesto savivaldybės tarybai (toliau – Taryba) (sprendimas Nr. T-464), buvo pasirašytas papildomas susitarimas prie Investicijų sutarties Nr. SŽ-34, pagal kurį Investuotojas 2024 m. gruodžio 7 d. turėtų būti gavęs statybą leidžiantį dokumentą.

2024 m. rugsėjo 25 d. UAB „Lietmeta“ atsiuntė Savivaldybei prašymą (Nr. G-7515, registracija DVS „Avilys“) pratęsti Investicijų sutarties įgyvendinimo terminus. Prašyme teigiama, kad įmonė nesugebės laiku (iki 2024-12-07) gauti statybą leidžiančio dokumento, t. y. įgyvendinti Investicijų sutarties 8.3 papunkčio, nes šie metai sudėtingesni nei praėjusieji, taip pat veikia ir ekonominis nuosmukis ir tai verčia pristabdyti investicijas į naujo gamybinio pastato statybas adresu: Aerouosto g. 1, Šiauliai. Tačiau, UAB „Lietmeta“ savo investicinių planų neatsisako ir toliau investuoja į gamybinę įrangą jau veikiančioje gamykloje (F. Vaitkaus g. 11, Šiauliai) ir šiuo metu yra įsigijusi naują įrengimą (vertė – 2 080 000,00 Eur), kurį netrukus montuos į savo esamas patalpas. Naujam įrengimui pradėjus veikti visu pajėgumu, prognozuojama, kad gamyba stipriai išaugs ir reikės daug papildomos vietos, todėl įmonė ateityje planuoja investuoti toliau ir statyti naują gamybinį pastatą sklype adresu: Aerouosto g. 1, Šiauliai. 
UAB „Lietmeta“ šiuo metu sėkmingai veikia kitame Šiaulių pramoninio parko sklype (Felikso Vaitkaus g. 11, Šiauliai) ir gamina bei parduoda gofruotą kartoną – įvairių dydžių kartoninius lakštus ir dėžes. Šiaulių pramoniniame parke jau yra investavusi 3,27 mln. Eur ir sukūrusi 51 darbo vietą. Ateityje, pagal pasirašytą Investicijų sutartį, UAB „Lietmeta“ įsipareigojo investuoti ne mažiau kaip 1,7 mln. Eur per pirmus trejus metus (po 3 m. dar 0,3 mln. Eur) ir sukurti 15 naujų darbo vietų (po 6 m. dar 5 naujas darbo vietas). Išsinuomotame žemės sklype numatoma statyti gofruoto kartono gamyklą.
Atsižvelgiant į aukščiau išdėstytus argumentus, Darbo grupė siūlo pritarti Investicijų sutarties įvykdymo terminų pratęsimui 12 mėn. (2024-10-23 protokolas Nr. VM-96, registracija DVS „Avilys“).	

Teigiamos pasekmės: priėmus sprendimą UAB „Lietmeta“ galės vykdyti plėtrą, investuoti, kurti naujas darbo vietas, plėsti gamybos apimtis. 
Neigiamos pasekmės: investicijų sutarties įvykdymas užtruks ilgiau nei numatyta. 
Priėmus sprendimą, keičiami ar panaikinami galiojantys Savivaldybės teisės aktai. Nėra. 
Sprendimui įgyvendinti reikalingi priimti papildomi teisės aktai. Nėra. 
Sprendimui įgyvendinti reikalingos lėšos. Nėra. 
Sprendimo projekto antikorupcinis vertinimas. Neatliekamas. 

